Dit was soos altyd weer 'n hoogtepunt vir die Noord-Transvalers om deel te hê aan hierdie Fees wat deur Isabel Groesbeek organiseer word. Dit was veral goed om mede-genealoë in die oë te kyk en saam te kuier, gedagtes te wissel en dan lekker na die tyd saam te eet. Dit was verder ook 'n spesiale dag deurdat dit die 10de keer was dat Isabel die fees aanbied! Hiervoor het ons vir haar blomme oorhandig namens die GGSA. Isabel het selfs 'n 10-jaar verjaardag koek gehad, kersies en al, wat ons as nagereg genuttig het tydens die ete. (Isabel se afsluit-ete het nou 'n instelling geword!)
Ek dink besoekers verloor belangstelling indien hulle nie dadelik gehelp kan word nie. Met enige hulp wat jy verskaf, kom hulle egter agter hulle hoef nie op hulle eie te stoei nie maar kan by ons tak aansluit en ander se hulp so bekom. Dit lyk my min weet van die GGSA! Ek kon ook mense daarop wys dat hulle navorsing iewers elders beskikbaar en gestoor moet wees, veral as hulle tot sterwe sou kom, sodat dit nie verlore moet gaan nie.
'n Onbekende kant van die geskiedenis is tydens Juniemaand se takbyeenkoms belig toe Gavin McInnes oor die Randhere (Randlords) gepraat het. Hulle word gewoonlik as uitbuiters, opstokers en die mense wat die Anglo-Boereoorlog ingelei het, beskou. Is dit al wat hulle was? Gavin het 'n ander sy van die Randhere aan sy gehoor voorgestel.
Die begrip Randhere is nie net 'n ekonomiese term nie maar verwys ook na 'n magsterm en interessant genoeg is dit 'n foutiewe persepie dat hulle slegs Engelse nuutgevonde kapitalistiese elite was. 'n Groot aantal was Duitse Jode.